Mikkel Kessler blev i aftes hyldet for sin imponerende karriere, da DR afholdt sit årlige awardshow, hvor de markerer sportens bedste udøvere

Til en introduktion der kun var en mester værdig, kom Mikkel Kessler gående gennem Boxen og blev hyldet af 8.000 tilskuere.

Ved Sport 2015 hyldede DR ham i aftes og tog en snak om karrieren. Her spurgte de også Kessler til, hvilken kamp der var blandt de største i hans karriere.

Der faldt valget, meget naturligt, på kampen om VM-titlerne mod Joe Calzaghe på udebane i Cardiff i Wales.

I den anledning kom der også en hilsen til Mikkel Kessler fra netop Calzaghe.

- Hej Mikkel. Du er en stor mester. En af de bedste, jeg nogensinde har kendt. Herning, giv en stor hånd til den største dansker bokser nogensinde, Mikkel Kessler!, siger waliseren i videon.

- Det var da sødt af ham, tilføjer Mikkel Kessler og begynder herefter at fortælle om aftenen i Cardiff.

Her nåede han blandt andet at nævne ordet ’rematch’ (revanche, red.), inden Calzaghe pludselig stod bag ham og overraskede ham.

- Fuck!, udbrød Kessler, inden de to pensionerede bokser omfavnede hinanden.

Calzaghe slog også hurtigt fast, at der ikke bliver tale om nogen revanche.

- Jeg har bokset i 25 år, og kampen mod Mikkel er den bedste, jeg nogensinde har bokset. Jeg skulle være på mit bedste for at slå ham.

- Vi har et ærligt venskab, og der var respekt imellem os. Men da kampen var i gang, var der intet venskab. Han slog hårdt, og jeg skulle bokse mit bedste for at slå ham, siger Calzaghe og slår fast, at det er en ære for ham at have lært Kessler at kende.

Se den sjove overraskelse i klippet over artiklen.